གཙོ་ཆ་ཤོས་སྐབས་དེར་རྒྱ་གར་གཞུང་གི་སྲིད་བློན་དམ་པ་ནེ་ཧེ་རུ་ཞལ་བཞུགས་པའི་སྐབས་ལ་ཁོང་གིས་དམིགས་བསལ་གྱི་ཐུགས་འཁུར་བཞེས།ཁོ་རང་སྐུ་སྒེར་གྱི་ཆ་ནས་དོ་སྣང་དང༌།ཤ་ཚ་རྣམ་འགྱུར་ཤུགས་ཆེན་པོའི་ཐོག་ནས་ལྡི་ལིར་དབུས་བོད་སློབ་འཛིན་སྐྱོང་ཚོགས་པ་བཙུགས།སློབ་གྲྭའི་འགྲོ་སོང་ཡོངས་རྫོགས་རྒྱ་གར་གཞུང་ནས་འགན་བླངས།བོད་པའི་ཕྲུ་གུ་ཚོ་ལ་དེང་དུས་ཀྱི་ཤེས་ཡོན་དང་ཆབས་ཅིག་བོད་རང་གི་ཤེས་ཡོན་འཇགས་ཐུབ་པ་ཡོང་བའི་འཆར་གཞི་ཆ་ཚང་བཟོས་ནས་དུས་ད་ལྟ་བར་དུ་ང་ཚོའི་སློབ་གྲྭ་ཁག་གི་ནང་ལ་ལག་ལེན་བསྟར་ཡོད།དེའི་ཐོག་ལ་རྒྱ་གར་གྱི་མི་ཕོ་མོ་མང་པོས་བོད་པའི་སློབ་ཕྲུག་གི་དོན་དག་ལ་ཁུར་བླངས།མདོར་ན་བོད་མི་བཙན་བྱོལ་བ་ས་ཆ་ཁུག་ཀྱོག་ལ་གཞིས་ཆགས་བྱས་ནས་བསྡད་པའི་ནང་ལ་ཡང་རྒྱ་གར་དགེ་རྒན་ཚོས་བོད་པ་དང་མཉམ་དུ་དཀའ་སྡུག་མྱང་སྟེ་ལོ་ནས་ལོ་སྦྲེལ་ཏེ་བསྡད་པ་རེད།མ་གཞི་འཐུས་སྒོ་མ་ཚང་བ་དེ་འདྲ་ཡོད་ན་ཡང་སྤྱི་ཡོངས་ཀྱི་ཆ་ནས་དངོས་གནས་ཧ་ཅང་གི་བཀའ་དྲིན་ཆེན་པོ་རེད།